กฎกระทรวงควบคุมการจำหน่ายยาเสพติดให้โทษในประเภท 3 ตำรับที่มีโคเดอีนเป็นส่วนผสม พ.ศ. 2546
กฎกระทรวง
กฎกระทรวง
ควบคุมการจำหน่ายยาเสพติดให้โทษในประเภท
๓
ตำรับที่มีโคเดอีนเป็นส่วนผสม
พ.ศ. ๒๕๔๖[๑]
 

อาศัยอำนาจตามความในมาตรา ๖
แห่งพระราชบัญญัติยาเสพติดให้โทษ พ.ศ. ๒๕๒๒ และมาตรา ๒๐
แห่งพระราชบัญญัติยาเสพติดให้โทษ พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติยาเสพติดให้โทษ (ฉบับที่ ๕) พ.ศ. ๒๕๔๕
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๓๙ มาตรา ๔๘ มาตรา ๕๐ มาตรา ๒๓๗ และมาตรา ๒๓๘ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงสาธารณสุขออกกฎกระทรวงไว้ ดังต่อไปนี้

ข้อ ๑ ผู้รับอนุญาตผลิต นำเข้า
จำหน่ายหรือมีไว้ในครอบครองเพื่อจำหน่ายซึ่งยาเสพติดให้โทษในประเภท ๓
ตำรับที่มีโคเดอีนเป็นส่วนผสม ต้องปฏิบัติตามเงื่อนไข ดังต่อไปนี้
(๑)
การจำหน่ายให้จำหน่ายได้เฉพาะแก่สถานพยาบาลประเภทที่รับผู้ป่วยไว้ค้างคืนตามกฎหมายว่าด้วยสถานพยาบาลและสถานพยาบาลของรัฐ
(๒) ในการขนส่งไปนอกสถานที่ที่ระบุไว้ในใบอนุญาตผลิต
นำเข้า จำหน่ายหรือมีไว้ในครอบครองเพื่อจำหน่าย แล้วแต่กรณี
และเป็นการขนส่งเพื่อการจำหน่ายตาม (๑)
ให้ผู้รับอนุญาตจัดให้มีสำเนาเอกสารกำกับการขนส่งยาเสพติดให้โทษนั้น
เพื่อการตรวจสอบระหว่างการขนส่ง
โดยเอกสารดังกล่าวอย่างน้อยต้องแสดงรายละเอียดเกี่ยวกับจำนวนยาเสพติดให้โทษ
วันเดือนปี การเป็นเจ้าของผลิตภัณฑ์และระบุผู้รับปลายทางที่ชัดเจน

ข้อ ๒ กฎกระทรวงนี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไป


ให้ไว้
ณ วันที่ ๑๘ มีนาคม พ.ศ. ๒๕๔๖
สุดารัตน์ เกยุราพันธุ์
รัฐมนตรีว่าการกระทรวงสาธารณสุข
หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่ยาเสพติดให้โทษในประเภท ๓
ตำรับที่มีโคเดอีนเป็นส่วนผสม
เมื่อได้ใช้ติดต่อกันเป็นเวลานานจะทำให้เกิดการดื้อยา
ต้องใช้ขนาดของยาสูงขึ้นและทำให้เกิดภาวะติดยาได้
ประกอบกับในปัจจุบันพบว่ากลุ่มวัยรุ่นได้มีการนำไปใช้ดื่มเพื่อความสนุกสนาน
จึงจำเป็นต้องป้องกันมิให้มีการนำไปใช้ในทางที่ผิดหรือนอกวัตถุประสงค์ทางการแพทย์
อันจะนำไปสู่ปัญหาการระบาดของยาเสพติดให้โทษดังกล่าว
โดยสมควรกำหนดให้ผู้รับอนุญาตผลิต นำเข้า
จำหน่ายหรือมีไว้ในครอบครองเพื่อจำหน่ายซึ่งยาเสพติดให้โทษในประเภท ๓
ตำรับที่มีโคเดอีนเป็นส่วนผสม สามารถจำหน่ายได้เฉพาะให้แก่สถานพยาบาลประเภทที่รับผู้ป่วยไว้ค้างคืนตามกฎหมายว่าด้วยสถานพยาบาลและสถานพยาบาลของรัฐเท่านั้น
และหากได้ขนส่งยาเสพติดให้โทษประเภทดังกล่าวออกไปนอกสถานที่ที่ระบุไว้ในใบอนุญาตผลิต
นำเข้า จำหน่ายหรือมีไว้ในครอบครองเพื่อจำหน่าย
ผู้รับอนุญาตต้องจัดให้มีสำเนาเอกสารกำกับการขนส่งยาเสพติดให้โทษนั้น
เพื่อการตรวจสอบระหว่างการขนส่งไว้ด้วย
จึงจำเป็นต้องออกกฎกระทรวงนี้

สุกัญญา/พิมพ์
๒๘
เมษายน ๒๕๕๒

ก้องเกียรติ/ผู้จัดทำ
๓๐ เมษายน ๒๕๕๒

ธนวัชร/ปรับปรุง
๑๔
กรกฎาคม ๒๕๖๐





























[๑]
ราชกิจจานุเบกษา
เล่ม ๑๒๐/ตอนที่ ๒๕ ก/หน้า ๔/๒๔ มีนาคม ๒๕๔๖